LIETUVOS RESPUBLIKOS ŪKIO MINISTRO

ĮSAKYMAS

DĖL SPRENDIMO ĮSTEIGTI VALSTYBINĖS REIKŠMĖS ATLIEKŲ TVARKYMO OBJEKTUS

2008 m. gruodžio 9 d. Nr. 4-630

Vilnius

Siekdamas užtikrinti tinkamą Nacionalinės energetikos strategijos, patvirtintos Lietuvos Respublikos Seimo 2007 m. sausio 18 d. nutarimu Nr. X-1046 (Žin., 2007, Nr. 11-430), įgyvendinimą bei vadovaudamasis Valstybinio strateginio atliekų tvarkymo plano, patvirtinto Lietuvos Respublikos Vyriausybės 2002 m. balandžio 12 d. nutarimu Nr. 519 (Žin., 2002, Nr. 40-1499; 2007, Nr. 122-5003), 1 priedo 6.6.1 punktu, Nacionalinės energetikos strategijos įgyvendinimo 2008–2012 metų plano, patvirtinto Lietuvos Respublikos Vyriausybės 2007 m. gruodžio 27 d. nutarimu Nr. 1442 (Žin., 2008, Nr. 4-131), 1.11 punktu, Valstybinės pavojingų atliekų tvarkymo 2006–2008 metų programos, patvirtintos Lietuvos Respublikos Vyriausybės 2006 m. sausio 11 d. nutarimu Nr. 19 (Žin., 2006, Nr. 5-145), priedo 2.1.1, 2.1.3 ir 2.1.4 punktais ir Valstybinės reikšmės atliekų tvarkymo objektų steigimo tvarka, patvirtinta Lietuvos Respublikos Vyriausybės 2000 m. vasario 2 d. nutarimu Nr. 113 (Žin., 2000, Nr. 12-302):

1. Nusprendžiu steigti šiuos valstybinės reikšmės atliekų tvarkymo objektus:

1.1. 20 MW elektrinės galios ir 50 MW šiluminės galios kogeneracinę elektrinę Vilniuje, naudojančią netinkamas perdirbti energetinę vertę turinčias komunalines ir kitas atliekas;

1.2. pavojingų atliekų deginimo įrenginį Aukštrakių k., Šiaulių r.;

1.3. pavojingų atliekų sąvartyną Aukštrakių k., Šiaulių r.

2. Pavedu Lietuvos Respublikos ūkio ministerijos sekretoriui Anicetui Ignotui ir Lietuvos Respublikos ūkio ministerijos sekretoriui Gediminui Rainiui kontroliuoti, kaip vykdomas šis įsakymas.

LAIKINAI EINANTIS

ŪKIO MINISTRO PAREIGAS	VYTAS NAVICKAS

_________________